Willelmus decanus et totum capitulum Autissiodorensis ecclesie: omnibus presentes litteras inspecturis, salutem in vero salutari. Noverit universitas vestra, quod nos omnibus hominibus et feminis nostris de tota potestate Autissiod. quandam consuetudinem, que manus mortua vocatur, remisimus et quittavimus in perpetuum; salvis omnibus aliis consuetudinibus quas in eis habebamus. Propter hanc autem quittationem ipsi quittaverunt nobis panem et burgaceam quam eis dare solebamus in festo B. Stephani de augusto. Dederunt etiam nobis sexcentas libras Pruvinensis monete ad redditus emendos. Ordinatum itaque fuit et condictum, quod ipsi de communi eorum consilio et assensu, aliquos viros bone opinionis eligent, qui jurati bona fide pecuniam istam de ipsis juxta possibilitatem singulorum levabunt. Quod si aliquis eorum beneficium hujus quittationis habere non vellet, et pecuniam sibi ab electis impositam reddere contradiceret, si de eo vel de suis excasuram accideret, communitas aliorum excasuram illam haberet, sicut nos habere solebamus. Si autem aliquis contradicentium et pecuniam sibi impositam reddere nolentium ad villam que in potestate nostra est, transierit, bona fide ei erimus coadjutores ad reddendum quod super eum fuerit positum. Etsi ille vel illa postea redierit Autissiodorum ad manendum, non habebit quittationem istam donec totum quod super eum fuerit persolvat. Si aliquis eorum qui hanc quittationem emeruit ad aliquam villam nostram transierit, cui manus mortua nondum remissa fuerit, et ibi mansionem faciens moriatur, legem et consuetudinem illius ville sustinebit. Si vero in potestate Autissiodorensi, vel in alia potestate que ad nos non pertineat, mansionem faciens moriatur, ubicumque possessionem habuerit, tam in nostra quam alterius terra, possessiones ille quantum ad nos spectat, ad heredes suos, eo mortuo, libere devolventur. Si aliquis de aliqua villa nostra cui manus mortua non fuerit remissa, ad potestatem Autissiod. venerit, quittationem istam non habebit isti ad illos, et illi ad istos libere poterunt transmigrare. Liberi homines vel femine qui de terra non venerint, sed de altera, si hominibus vel fœminis quittationem istam habentibus matrimonio se copulaverint, vel alio modo, sicut consuetum est, ecclesie nostre se donaverint, quittationem istam similiter obtinebunt. Si contentio fuerit inter heredes defuncti, quis sit propinquior et ei debeat succedere, ante nos venient, et judicio Capituli contentio illa terminabitur. Promisimus etiam nos rogaturos Dominum episcopum, quatenus hoc litteris suis confirmare dignetur. Quod si noluerit, homines sui qui similiter ab eo manum mortuam emere volunt, litteras nostras non habebunt, donec homines nostri suas episcopi litteras similiter habeant. Litteras etiam Domini Senonensis, archiepiscopi, et Domini PP. sine sumptibus nostris idipsum procurabimus confirmari. Actum est hoc publice in capitulo nostro, quintodecimo kal. decembris, anno dominice Incarnationis millesimo ducentesimo quarto. Dat. per manum Roberti lectoris.